b'\n_START_ARTICLE_\nVezenje Ercigoj\n_START_SECTION_\nZgodovina\n_START_PARAGRAPH_\nPodjetje obstaja \xc5\xbee od leta 1923, ko ga je pod imenom \'Na\xc5\xa1a Sloga\' ustanovil Anton Mrkun, izpostavo pa je imelo v Zagrebu in Ljubljani. Podjetje se je takrat ukvarjalo predvsem z izdelavo in prodajo cerkvenih okrasnih izdelkov, kot so kelihi, lestenci in podobno. Izdelovali so tudi vezene prapore in bandere._NEWLINE_V 30tih letih prej\xc5\xa1njega stoletja je podjetje prevzela ne\xc4\x8dakinja Antona Mrkuna, Marija Ercigoj z mo\xc5\xbeem Otonom Ercigojem. Podjetje se je moderniziralo z ro\xc4\x8dno vodenimi stroji za vezenje._NEWLINE_Po drugi svetovni vojni se je podjetje preimenovalo v \'Ercigoj vezenje\' in se za\xc4\x8delo ukvarjati izklju\xc4\x8dno z vezenjem praporov in na\xc5\xa1itkov, v tistem obdobju pa je postalo tudi vodilno podjetje na podro\xc4\x8dju vezenih praporov, saj so samo med letoma 1945 in 1980 izdelali ve\xc4\x8d kot 3000 praporov._NEWLINE_V 80tih letih prej\xc5\xa1njega stoletja se je podjetje za\xc4\x8delo modernizirati z ra\xc4\x8dunalni\xc5\xa1ko vodenimi stroji za vezenje. Danes podjetje izdeluje vezene prapore z dodatno opremo, cerkvene vezenine, protokolarne vezenine ter na\xc5\xa1itke in vezenje na obla\xc4\x8dila._NEWLINE_Podjetje je izdelalo tudi lasten stroj za vezenje v sodelovanju s podjetjem PS d.o.o._NEWLINE_Po letu 2000 je podjetje intenzivno razvijalo tehnologije vezenja za namene izdelave vezenih umetni\xc5\xa1kih slik velikih formatov. Poleti 2013 so javnosti in medijem predstavili projekta Ercigoj Art in eStitch, ki zdru\xc5\xbeujeta slikarsko in fotografsko umetnost z vezenjem.\n_START_SECTION_\nUsmeritev podjetja\n_START_PARAGRAPH_\nPodjetje se je specializiralo za vezenje sve\xc4\x8danih praporov in drugih unikatnih vezenin. V vezenju zdru\xc5\xbeujejo tradicionalne tehnike ro\xc4\x8dno vodenega veri\xc5\xbenega vboda in najmodernej\xc5\xa1e tehnologije ra\xc4\x8dunalni\xc5\xa1ko vodenih strojev za vezenje. Podjetje tudi razvija lastne tehnolo\xc5\xa1ke re\xc5\xa1itve, prilagojene za posebne naloge. Razvili so lastno spletno trgovino za unikatne vezene fotografije, estitch.com, ki strankam omogo\xc4\x8da oblikovanje vezenja iz fotografij in naro\xc4\x8danje vezenih fotografij za stenski okras. Trenutno podjetje izdeluje umetni\xc5\xa1ke vezene slike v sklopu projekta Ercigoj Art, ter vezene fotografije v sodelovanju s priznanimi fotografi, kot je Steve McCurry.\n_START_SECTION_\nSodelovanja in reference\n_START_PARAGRAPH_\nPodjetje izdeluje vezenine za gasilska dru\xc5\xa1tva, lovske dru\xc5\xbeine, godbe in pihalne orkestre, veteranska dru\xc5\xa1tva, slovensko vojsko in policijo, ob\xc4\x8dine, kulturna dru\xc5\xa1tva, upokojenska dru\xc5\xa1tva in vrsto drugih. Izdelali so prapor za Slovensko izseljensko dru\xc5\xa1tvo v mestu Eysden v Belgiji ter prapor Gasilske zveze Slovenije, leta 2008 pa prapor za zdru\xc5\xbeenje Kolping._NEWLINE_Na podro\xc4\x8dju umetnosti podjetje sodeluje z ve\xc4\x8d znanimi slovenskimi slikarji in gledali\xc5\xa1kimi umetniki, kot so akad. slikar Matej Metlikovi\xc4\x8d, ki je oblikoval vezene paramente za kapelo ob baziliki Marije Pomagaj na Brezjah, Dragan \xc5\xbdivadinov. V okviru projekta Ercigoj Art podjetje sodeluje s slovenskimi slikarji: Vladimir Leben, Silvester Plotajs - Sicoe, Uro\xc5\xa1 Weinberger, Aleksij Kobal, Bo\xc5\xa1tjan Plesni\xc4\x8dar, Mitja Ficko._NEWLINE_21. julija 2015 je podjetje skupaj s slikarjem Vladimirjem Lebnom odprlo umetni\xc5\xa1ko razstavo v Galeriji Kresija v Ljubljani. Predstavili so vezeni umetni\xc5\xa1ki projekt "Pasje \xc5\xbeivljenje", ki ga sestavlja triptih vezenih slik velikega formata ter vezena klop._NEWLINE_Podjetje sodeluje z ameri\xc5\xa1kim fotografom Stevom McCurryjem, sodelovanje pa obsega izdelavo in prodajo omejene naklade znanih McCurryjevih fotografij. Drugi fotografi, ki so sodelovali s podjetjem pri projektu vezenih fotografij, so Klavdij Sluban, Ale\xc5\xa1 Bravni\xc4\x8dar, Borut Peterlin, Diana Lui, Chris DeBode, Zvone \xc5\xa0eruga, Arne Hodali\xc4\x8d, Borut Furlan in Sa\xc5\xa1o Kos._NEWLINE_Podjetje je sodelovalo na festivalu fotografije Fotopub 2012, kjer je zmagovalki nate\xc4\x8daja \'Fotopob/Fotopupa\' podarilo nagrado: vezeno fotografijo z njenim motivom._NEWLINE_V sodelovanju s slovenskim fotografom Ale\xc5\xa1em Bravni\xc4\x8darjem je podjetje izdelalo dve vezeni fotografiji, ki sta bili objavljeni v reviji Playboy Slovenija. Uredni\xc5\xa1tvo revije je eno od vezenih fotografij poslalo kot darilo ustanovitelju revije Playboy, Hughu Hefnerju._NEWLINE_Podjetje je v sodelovanju s tednikom Dru\xc5\xbeina podarilo vezeno bandero za Cerkev Sv. treh Kraljev na Oblokah._NEWLINE_Tehnolo\xc5\xa1ko je podjetje povezano z najve\xc4\x8djimi podjetji na podro\xc4\x8dju vezenja in robotike: Tajima, ZSK, PS d.o.o.'